Rënia e dollarit dhe të ardhurat nga imigracioni
Imigrantëve u duhet të punojnë më shumë për të mbajtur familjet e tyre në vendet në zhvillim
Vlera e dollarit amerikan ka rënë afro 20 përqind krahasuar me monedhat kryesore botërore në pesë vitet e fundit. Kjo rënie ka ndikuar kryesisht tek imigrantët që punojnë në Shtetet e Bashkuara dhe dërgojnë para tek familjet e tyre. Dollarët e dërguar nëpër vendet nga janë imigrantët janë një faktor kyç për ekonomitë e shumë vendeve në zhvillim. Pa pushuar në fundjavë dhe me sa më shumë orar të zgjatur pune. Ky është synimi i Eric Amaoakasës që jeton në Nju Jork. Ai ka katër fëmijë, gruan dhe prindërit e tij të cilët varen nga 200 dollarëshi që u dërgon çdo muaj në Ganë. Por jeta nuk ka qënë kaq e vështirë për Erikun vite më parë. Si rezultat i rënies së vlerës së dollarit, paratë që i dërgon familjes kanë fuqi më të vogël blerëse ndaj i duhet të punojë më shumë për të dërguar më shumë para. Por Eriku nuk është i vetëm. Rënia rekord e dollarit krahasuar me monedhat kryesore në botë ka bërë që miliona njerëz të detyrohen të shtojnë partatë që u dërgojnë familjeve duke punuar edhe më shumë. Kjo mund të ketë një efekt të madh në vendet e varfëra. Për këtë vit, Banka Botërore llogarit dërgesa prej 240 miliard dollarësh drejt vendeve në zhvillim. Banka thotë se për disa vende, këto lloj dërgesash kapin deri në gjysmën e të ardhurave kombëtare. Dilip Ratha, ekonomist i Bankës Botërore thotë se rënia e dollarit po bën që të shtohen kërkesat për rritje page nga punonjësit imigrantë. Ratha beson se me kalimin e kohës kjo situatë mund të ulë imigracionin drejt Shteteve të Bashkuara. Sidoqoftë, për njerëz si Eriku, të cilët janë të punësuar në Amerikë, çdo dollar i fituar dhe i dërguar në shtëpi ka tani vlerë më të vogël se sa më parë. //rd//